# בלגיה

ממלכת בלגיה
Koninkrijk België
Königreich Belgien
Royaume de Belgique|

|  |  |
| --- | --- |
| דגל | סמל |

 |
|  |
| גנט |
|
לחצו כדי להקטין חזרה

לחצו להגדלה
 |
|
מוטו לאומי |
אחדות מעניקה כוח
Eendracht maakt macht (הולנדית פלמית) L'union fait la force (צרפתית) Einigkeit macht stark (גרמנית) |
|
המנון לאומי |
הבראבאנטית המנון |
|
ממשל |
|
משטר |
מונרכיה חוקתית |
|
ראש המדינה |
מלך הבלגים  |
|
מלך הבלגים |
פיליפ, מלך הבלגים |
|
ראש הרשות המבצעת |
ראש ממשלת בלגיה  |
|
ראש ממשלת בלגיה |
בארט דה ובר  |
|
שפה רשמית |
הולנדית (בניב פלמי), צרפתית וגרמנית |
|
עיר בירה |
בריסל ﻿ / ﻿ (והעיר הגדולה ביותר) |
|
רשות מחוקקת |
הפרלמנט הפדרלי של בלגיה  |
|
רשות שופטת | Constitutional Court of Belgium, Belgian Court of Cassation, Council of State  |
|
גאוגרפיה |
|
יבשת |
אירופה |
|
שטח יבשתי | 30,528 קמ"ר (141 בעולם) |
|
אחוז שטח המים |
6.2% |
|
אזור זמן |
UTC +1 |
|
היסטוריה |
| הקמה |
התנתקות מהולנד |
|
- תאריך |
4 באוקטובר 1830 |
|
ישות קודמת | הממלכה המאוחדת של ארצות השפלה הממלכה המאוחדת של ארצות השפלה |
|
דמוגרפיה |
| אוכלוסייה (הערכה 1 ביוני 2026) |
11,776,841 נפש (83 בעולם) |
|
צפיפות |
385.77  נפש לקמ"ר (35 בעולם) |
|  |
|

|  |
| --- |
| **אוכלוסייה לפי גיל** |
|

|  |  |  |  |  |
| --- | --- | --- | --- | --- |
|   |   |   |   |   |

 |
|

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 0 |  | 10 |  | 20 |  | 30 |  | 40 |  | 50 |  | 60 |  | 70 |  | 80 |  |

 |
| בגיל 0–14 | 16.00% |
| בגיל 15–24 | 11.49% |
| בגיל 25–54 | 38.53% |
| בגיל 55–64 | 13.43% |
| בגיל 65 ומעלה | 20.56% |

 |
|
כלכלה |
|
תמ"ג (2024) |
664.56 מיליארד דולר (22 בעולם) |
|
תמ"ג לנפש |
56,430 דולר (23 בעולם) |
|
מדד הפיתוח האנושי (2023) |
0.951 (10 בעולם) |
|
מדד ג'יני |
27.2 (נכון ל־2020)  |
|
מטבע |
אירו‏ (EUR) |
|
בנק מרכזי |
הבנק הלאומי של בלגיה  |
|
שונות |
|
חגים לאומיים | * יום שביתת הנשק
* יום כל הקדושים
* Belgian National Day
* חג עליית מרים
* ראש השנה האזרחית
* יום שני של פנטקוסט
* חג העלייה
* פנטקוסט
* פסחא
* יום שני של פסחא
* חג המולד
 |
|
סיומת אינטרנט |
be |
|
קידומת בין־לאומית |
32 |
|
סמלים לאומיים | Papaver rhoeas  |
| www.belgium.be |
|
(למפת בלגיה מוגדלת)בריסל
אנטוורפן
ברוז'
גנט
לייז'
ארלון
שרלרואה
נאמור
**צרפתהולנדגרמניהלוקסמבורגהים הצפוני** בלגיה(למפת בלגיה רגילה)בריסל
אנטוורפן
ברוז'
גנט
לייז'
ארלון
שרלרואה
נאמור
**צרפתהולנדגרמניהלוקס.הים הצפוני** בלגיה |
|   |

**בֶּלְגִיָּה** (בהולנדית: **België** [ˈbɛlɣijə], בצרפתית: **Belgique** [bɛlʒik], בגרמנית: **Belgien** [ˈbɛlɡi̯ən]) הנקראת רשמית: **ממלכת בלגיה** (בהולנדית: **Koninkrijk België** "קונינקרייק בֶּלְחִייֶה", בצרפתית: **Royaume de Belgique** "רוואיום דה בֶּלְזִ'יק", בגרמנית: **Königreich Belgien** "קוניקרייך בֵּלְגִּיֵן") היא מדינה באירופה, אחת מארצות השפלה ובירתה היא בריסל. המדינה היא פדרציה המורכבת משלושה אזורים: פלנדריה, ולוניה, ומחוז בריסל. בלגיה היא מונרכיה חוקתית ודמוקרטיה פרלמנטרית, וראש המדינה הוא המלך פיליפ. המדינה גובלת בהולנד בצפון, בגרמניה ובלוקסמבורג במזרח, ובצרפת בדרום, והיא שוכנת לחופי הים הצפוני במערב. בצפון־מערבהּ שוכנת הממלכה המאוחדת. בלגיה היא אחת המדינות המייסדות של האיחוד האירופי וחברה בברית נאט"ו.

שפותיה הרשמיות של בלגיה הן הולנדית, צרפתית וגרמנית - שפותיהן של הקהילות הלשוניות של בלגיה - הפלמים דוברי ההולנדית, הוולונים דוברי הצרפתית והמיעוט הבלגי-גרמני דובר הגרמנית. הניב ההולנדי המדובר בפלנדריה נקרא "פלמית" בלשון הדיבור, אך במסמכים רשמיים השפה נקראת "הולנדית"; והיא שונה מן השפה המדוברת בהולנד בעיקר במבטא ובביטויים הנפוצים. מאז החתימה על איחוד השפות ההולנדיות פותחו מילון משותף וכללי תחביר אחידים שצמצמו עוד יותר את ההבדלים המעטים שהיו בין הדיאלקטים ההולנדיים.

## היסטוריה

קרב דורבנות הזהב

 ערך מורחב – **היסטוריה של בלגיה**

באזור בלגיה של היום חיו לפני כאלפיים שנה שבטים קלטים וגאלים. בשנת 57 לפני הספירה הרחיב יוליוס קיסר את כיבושי האימפריה הרומית והגדיל את שטחה עד לאזור "גאליה-בלגיקה", אזור החופף לשטחי בלגיה והולנד של היום, אך במאה הרביעית מסר הקיסר יוליאנוס את גאליה-בלגיקה לפרנקים. במאה השביעית המירו בני המקום את דתם לנצרות, ובמהלך ימי הביניים שלטו ממלכות סמוכות שונות על בלגיה, יחד עם שאר ארצות השפלה.

במאה ה-14 הגיע תור הזהב של אזורים שונים בבלגיה שהיו בשליטת דוכסות בורגונדיה הצרפתית. בתקופה זו פרחו הכלכלה, התעשייה והאומנות. הערים הפלמיות איפר, ברוז' וחנט שגשגו בזכות ייצור האריגים והבגדים, ובזכות הסחר בהם. בהמשך הפכה אנטוורפן לעיר נמל חשובה שאפשרה העברת סחורות לכל אירופה מהאיים הבריטיים ואליהם. באמצע המאה ה-15 הגיעה השקיעה. ארצות השפלה עברו לידי ספרד ההבסבורגית, ותושביהן פתחו במאבק ארוך נגד שלטונם של הספרדים הקתולים.

בשנת 1568 פרצה מלחמת העצמאות של מדינות השפלה, "מרד ארצות השפלה". מלחמה זו ארכה 80 שנה, ובסופה גירשו הולנד והמחוזות בני בריתה את הספרדים מעל אדמתם, ואילו בלגיה ולוקסמבורג נותרו בשליטת ספרד הקתולית ונודעו כארצות השפלה הדרומיות או הספרדיות. במסגרת חוזה אוטרכט (1713), שסיים את מלחמת הירושה הספרדית, עברו ארצות השפלה הספרדיות לידי אוסטריה. בעקבות המהפכה הצרפתית פלשו הצרפתים לאזור. הכיבוש הצרפתי היה הזרז להתבססות התנועה הלאומית הפלמית, שהתנגדה לשלטון צרפת. ארצות השפלה לשעבר הפכו לחלק אינטגרלי מצרפת, שחילקה אותן מחדש לתשעה חבלים.

בקונגרס וינה, אחרי תבוסת נפוליון ב-1815, האזור ניתן לממלכה המאוחדת של ארצות השפלה, אבל כעבור 15 שנה, בשנת 1830, התרחשה המהפכה הבלגית: המחוזות הדרומיים (הקתולים) של ארצות השפלה מרדו בשלטון ההולנדי הפרוטסטנטי. הם זכו בעצמאות, והקימו לראשונה את ממלכתם הנפרדת תוך כדי אימוץ השם הרומי של האזור בלגיקה/בלגיה. הבלגים שאפו להקים ממלכה עצמאית ופנו למלך צרפת בבקשה להכתיר את בנו למלך בלגיה. משסירב, הוצעה הממלכה לנסיך הגרמני לאופולד לבית סאקסה-קובורג-גותה (דודה של המלכה הבריטית ויקטוריה). ב-21 ביולי 1831, יום העצמאות הבלגי, הוכתר הנסיך לאופולד כלאופולד הראשון, מלך הבלגים, ובכך החלה שושלת המלוכה הבלגית.

במשך כ-85 שנה שגשגה בלגיה כממלכה קטנה אך מבוססת, ואף עמדה בראש אימפריה שכללה בעיקר את קונגו, שב-1908 השליטה בה עברה מידי לאופולד השני לממשלת בלגיה בעקבות זוועות קונגו. בלגיה חששה להיבלע בידי אחת משכנותיה אגב מאבקי המעצמות הגדולות שבגבולותיה - גרמניה, צרפת והולנד, ולכן שמרה על מדיניות חוץ נייטרלית. למרות מדיניותה הנייטרלית, וההכרה בה על ידי פרוסיה, פלשו אליה הגרמנים ב-1914. פלישה זו ופשעי המלחמה שנלוו אליה היוו את העילה המיידית להצטרפות בריטניה למלחמה. כמה מהקרבות העקובים ביותר מדם במלחמת העולם הראשונה התחוללו על אדמת בלגיה, דבר שבא לידי ביטוי בשיר העשב של קרל סנדברג.

במלחמת העולם השנייה נכבשה בלגיה כולה תוך 18 יום במהלך מתקפת-פתע גרמנית במאי 1940, ורוב שטחה שוחרר בספטמבר 1944.

## פוליטיקה

בפרק זה אין מקורות ביבליוגרפיים כלל, לא ברור על מה מסתמך הכתוב בה וייתכן שמדובר במחקר מקורי, וכן פרשנויות סוציולוגיות.
אנא שקלו לשפר את אמינות הפרק באמצעות הבאת מקורות לדברים ושילובם בגוף הפרק בצורת הערות שוליים.

 פרק זה טעון עריכה. אנא תרמו לוויקיפדיה ועזרו לערוך אותו. ייתכן שתמצאו פירוט בדף השיחה. הסיבה היא: תרגום החלוקה הפנימית (אזור/פרובניציה/מחוז) אינו עקבי.
הפדרציה הבלגית היא מונרכיה חוקתית ודמוקרטיה פרלמנטרית. במהלך המאות ה-19 וה-20 עברה הממלכה הבלגית שינויים רבים במבנה השלטון, והמבנה הפדרלי הנוכחי, שמסדיר מחדש את אופן הרכבת הפרלמנט הפדרלי, אושר בשנת 1993. המבנה החדש מסדיר השתתפות בשלטון של נציגים משלוש רמות ממשל: השלטון המרכזי, המחוזות והקהילות הלשוניות (שהרכבן חוצה מחוזות).

הפרלמנט הפדרלי מורכב משני בתים: הסנאט ובית הנבחרים. הראשון מורכב מנציגים משלוש רמות הממשל, שנבחרים בשיטות שונות, והוא כולל גם נציגים סמליים, חסרי זכות הצבעה - צאצאיו הישירים של המלך. מ-2013 אלה ארבעת ילדיו של המלך פיליפ. בית המחוקקים מורכב מנציגים של 11 המחוזות, שמיוצגים באופן יחסי. המגמה הנוכחית בבלגיה היא העברת סמכויות מהשלטון המרכזי לשלטונות המחוזיים.

השלטון המרכזי של בלגיה רשאי לעסוק בתחומים בהם האחידות הבלגית חשובה כדי לשמור על שוויון ואחדות כמו תקציבים, אכיפת החוק, המשפט, ביטחון המדינה, מדיניות בתחום המטבע, מיסים, התחרויות[דרושה הבהרה] והביטוח הלאומי.

### קהילות לשוניות

בלגיה מחולקת לשלוש קהילות לשוניות עיקריות: הקהילה הפלמית, הקהילה הוולונית והקהילה דוברת הגרמנית:

* הקהילה הפלמית מורכבת מתושבי אזור פלנדריה וכן מ-10% מתושבי אזור בריסל דוברי הולנדית - בסך הכל מהווה הקהילה הפלמית כ-55% מתושבי בלגיה.
* הקהילה הוולונית מורכבת מתושבי ולוניה וכן מ-80% מתושבי אזור בריסל דוברי צרפתית - בסך הכל מהווה הקהילה הוולונית כ-33% מתושבי בלגיה.
* הקהילה הגרמנית קטנה יחסית (פחות מ-100,000 דוברי גרמנית במזרח ולוניה), אך שוות זכויות לשתי הקהילות האחרות ויש לה גופים מחוקקים משלה. הקהילות אחראיות לנושאי תרבות וחינוך וכן תחומים בהם הפעילות קשורה בהכרח לשפה.

### חלוקה אדמיניסטרטיבית

 ערך מורחב – **חלוקה מנהלית של בלגיה**

בלגיה מחולקת לשלושה מחוזות פדרליים שונים:
1. בריסל, מובלעת של פלנדריה, המחוז הפדרלי של בירת בלגיה. אוכלוסייה: כ-980,000 תושבים, כ-80% מהאוכלוסייה במחוז בריסל הם דוברי צרפתית וכ-10% מהאוכלוסייה במחוז בריסל הם דוברי הולנדית. נתונים אלו הם הערכות בלתי פורמליות שכן מדיניות ממשלת בלגיה היא הימנעות מעריכת משאלי שפה. מחוז בריסל דו-לשונית, והשוויון בין שפת המיעוט ההולנדית ושפת הרוב הצרפתית נשמר בקנאות.

|  |  |
| --- | --- |
|  |  ראו גם – **עליית השפה הצרפתית בבריסל** |

2. פלנדריה (בירה: בריסל), רוב התושבים דוברי הולנדית, אוכלוסייה: כ-6,000,000 תושבים. מורכבת מחמש פרובינציות:

* אנטוורפן, בירה: אנטוורפן
* לימבורג, בירה: הסלט
* פלנדריה המזרחית, בירה: גנט
* פלנדריה המערבית, בירה: ברוז'
* ברבנט הפלמית, בירה: לוון

3. ולוניה (בירה: נאמור), דרום בלגיה. אוכלוסייה: כ-3,360,000 תושבים. אוכלוסיית הרוב דוברת צרפתית, אוכלוסיית המיעוט דוברת גרמנית, ובנוסף מדוברת השפה העתיקה ולונית הקרובה לצרפתית אולם שפה זו הולכת ונכחדת. מורכבת גם היא מחמש פרובינציות:

* ברבנט הוולונית, בירה: ואבר
* נאמור, בירה: נאמור
* לייז', בירה: לייז'
* אֵנוֹ, בירה: מונס
* לוקסמבורג, בירה: ארלון

### מחוזות (פרובינציות)

| מספר | שם מחוז | שם מחוז (אנגלית) | אוכלוסייה | שטח (קמ"ר) | עיר בירה | אוכלוסייה (עיר בירה) |
| --- | --- | --- | --- | --- | --- | --- |
| 1 | אנטוורפן | Antwerp | 1,682,700 | 2,680 | אנטוורפן | 493,500 |
| 2 | ברבנט הוולונית | Walloon Brabant | 370,450 | 1,093 | וואבר | 33,100 |
| 3 | ברבנט הפלמית | Flemish Brabant | 1,037,800 | 2,106 | לוון | 96,950 |
| 4 | אנו | Hainaut | 1,294,850 | 3,800 | מונס | 92,500 |
| 5 | לוקסמבורג | Luxembourg | 261,200 | 4,443 | ארלון | 28,000 |
| 6 | ליאז' | Liege | 1,047,400 | 3,844 | לייז' | 194,700 |
| 7 | לימבורג | Limburg | 805,800 | 2,414 | הסלט | 73,800 |
| 8 | נמור | Namur | 462,000 | 3,664 | נאמור | 109,750 |
| 9 | פלנדריה המזרחית | East Flanders | 1,389,200 | 2,982 | גנט | 247,500 |
| 10 | פלנדריה המערבית | West Flanders | 1,130,050 | 3,151 | ברוז' | 116,900 |

חלוקת בלגיה למחוזות

### יחסי פלמים-ולונים

במקור בלגיה יוסדה מתוך אינטרס של המעצמות גרמניה, צרפת ואנגליה להחליש את כוחה של הולנד. האיבה בין הפלמים לוולונים מקורה כבר אז, בשלטון המאוחד (השלטון הצרפתי לדברי הבדלנים הפלמים) שהושתת על אליטה ולונית דוברת צרפתית. אך בעוד שבמאה ה-19 ההובלה הכלכלית הייתה בידי הדרום הוולוני, הצפון פרץ במאה ה-20 בתיעוש מואץ, וכיום הצפון הפלמי מממן תשלומי רווחה גבוהים - בשיעור מיליארדי יורו - לדרום הוולוני עם שיעור האבטלה הגבוה.

החל מפרוץ מלחמת העולם הראשונה עד לראשית שנות ה-50 ירדה אפשרות הפיצול מסדר היום: מלחמת העולם הראשונה החלישה עמדות בדלניות שקראו לאוטונומיה ותרמה לאחדות הבלגית הלאומית. בנוסף, החולשה הכלכלית היחסית של הוולונים יצרה בדרום אינטרס כלכלי של הוולונים בשותפות עם הצפון. אך בשנות ה-50 הלכו וגאו הקולות בצפון שקראו לאוטונומיה תרבותית לצפון הפלמי. על רקע זה הושגה פשרה ב-1963 לפיה חולקה בלגיה לשתי אוטונומיות תרבותיות, בתוספת אזור פדרלי אחד (אזור בריסל). עם זאת עדיין חלק מסוים מהאוכלוסייה הפלמית רוצה בפיצול, ובשנים האחרונות יש לרעיון גם מעט תומכים בדרום. מתקיימים ביטויים שונים של הפרדה ושונות בין שתי הקבוצות: מספרם של הנישואים המעורבים הוא קטן, רוב מקומות הבילוי משמשים את אחת האוכלוסיות וישנם האוחזים בסטריאוטיפים זה כלפי זה. מאידך, ישנם תחומים רבים של שיתוף פעולה בתחום הפוליטי, הכלכלי, הספורטיבי ועוד, ומתקיימת תחושת גאווה בלגית המקרבת את שתי הקבוצות זו לזו.

החל מהמחצית השנייה של המאה ה-20 הולכים ומתחדדים ההבדלים בין הצפון הפלמי, דובר ההולנדית, לדרום הוולוני, דובר הצרפתית. תנועות בדלניות, הקוראות לפירוק הישות המדינית הבלגית, קיימות בשני האזורים, אך בעוד שבדרום הוולוני הן זוכות לתמיכה מועטה, יותר ממחצית מהצפון הפלמי הצביע עבור מפלגה בדלנית מוצהרת. על רקע זה מתקשים הבלגים להרכיב קואליציה יציבה, וממשלה אחר ממשלה מסיימת את כהונתה בטרם עת. מאז 2008 הממשלה הבלגית המכהנת מוגדרת כממשלת מעבר, שכן הרכבת קואליציה חוקית על ידי המועמד הזוכה הפכה בלתי אפשרית. ראש הממשלה שכיהן בפועל עד 2010 אף התבטא בפומבי ש"בלגיה היא ישות מלאכותית, שכל מה שמאחד אותה זה בית המלוכה וכמה סוגים של בירה".
שאלות פתוחות הן שאלת עתידה של העיר בריסל, עיר הממשל, שאמנם רוב אוכלוסייתה דוברת צרפתית אך שוכנת בלב הצפון הפלמי, ועתידן של אי-אילו עיירות שאוכלוסייתן כוללת ולונים ופלמים. מאידך, ישנו חלק נכבד באוכלוסייה הבלגית המתנגד לפיצול ורוצה בהמשך קיומה של בלגיה כפי שהיא, סמל למדינה בה חיות זו לצד זו שתי קבוצות אתניות בשלום יחסי.

### צבא וביטחון

 ערך מורחב – **הכוחות המזוינים של בלגיה**

הכוחות המזוינים של בלגיה מהווים את הצבא הלאומי של בלגיה. הכוחות המזוינים של בלגיה נוסדו לאחר קבלת עצמאותה באוקטובר 1830. מאז לחמו הכוחות במלחמת העולם הראשונה, מלחמת העולם השנייה, המלחמה הקרה (מלחמת קוריאה וככוח כיבוש בגרמניה), קוסובו, סומליה ואפגניסטן. חיילי הקומנדו התערבו מספר פעמים במרכז אפריקה, במטרה לשמור על הסדר ולפנות אזרחים בעלי אזרחות בלגית. הכוחות המזוינים מורכבים מ-4 ענפים: יבשה, אוויר, ים ורפואה. הכוחות פעילים כיום בלבנון, אפגניסטן, מפרץ עדן ומבצעים פעולות נגד דאעש בעיראק. בלגיה נמנית עם המייסדות של ברית נאט"ו ב-1949.

## כלכלה

מכולות סחורה בנמל אנטוורפן

 ערך מורחב – **כלכלת בלגיה**

כ-75% מהתל"ג של כלכלת בלגיה מגיע ממגזר השירותים וכ-24% מהתל"ג - ממגזר התעשייה.

לאחר מלחמת העולם השנייה הוכרזה בלגיה כמקום מושבם של מטות האיחוד האירופי ונאט"ו (האמנה הצפון-אטלנטית) והדבר הגדיל את ההכנסות לבלגיה בתחום העסקים הבינלאומיים ושיפר את כלכלתה.
כיום כלכלת השוק בבלגיה מפותחת ביותר, פריון העבודה גבוה (הרביעי בעולם לשעת עבודה) והתל"ג לנפש בה הוא מהגבוהים במדינות המתועשות.

### סחר חוץ

בלגיה היא חברה מרכזית באיחוד האירופי, חברה בגוש האירו, ובריסל משמשת כבירת האיחוד האירופי.
כלכלת בלגיה מפותחת ביותר והיא מבוססת על מסחר בינלאומי. יותר מ-70% מהתל"ג הבלגי בא מיבוא ויצוא.
בלגיה היא שוק קטן ופתוח עם יחס סחר חוץ לתל"ג של כ-84% ליבוא וכ-79% ליצוא.
בלגיה מייבאת את כל חומרי הגלם למוצרים רבים ומייצאת אותם לאחר עיבוד המעלה את שווי המוצר. יותר מ-50% מהייצור שלה מיועד לייצוא, ובתחומים מסוימים, כטקסטיל וזכוכית השיעור עולה ל-80%. בגלל המיקום של המדינה והתשתית התחבורתית המפותחת שלה היא משמשת צומת מסחרי מרכזי בשוק האירופאי.
בלגיה מייבאת בעיקר מזון, ציוד ממוכן, יהלומים גולמיים לעיבוד, נפט ומוצריו, טקסטיל ועוד. ענפי הייצוא העיקריים הם כלי רכב, מזון מעובד, מתכות מעובדות ויהלומים מעובדים.

### בעיות כלכליות

בלגיה סובלת ממספר בעיות כלכליות שמלוות אותה מזה דורות רבים, ובראשן הקושי ביצירת מקומות עבודה חדשים. באזורים אחדים שיעור הבלתי מועסקים הוא גבוה ואינו משתנה מזה עשורים רבים. המיסים במדינה גבוהים, ושוק העבודה הנוקשה נשלט על ידי חוקי עבודה בלתי גמישים. השכר בבלגיה הוא מן הגבוהים באירופה.

לבלגיה יש חוב ציבורי גדול, ובנוסף לזה היא עומדת בפני בעיית הזדקנות האוכלוסייה שתגרום להגדלה משמעותית של תשלומי ההעברה.

## גאוגרפיה

בלגיה שוכנת בצפון מערב אירופה והיא גובלת בהולנד בצפון, בצרפת בדרום, ובגרמניה ובלוקסמבורג במזרח. בנוסף היא גובלת גם בים הצפוני במערב, ובממלכה המאוחדת בצפון מערב. רוב הארץ שפלה למעט הרי הארדנים בדרום מזרח. הנהר הגדול ביותר הוא נהר הסכלדה.

## דמוגרפיה

בלגיה לא הייתה ישות עצמאית ואף לא השתייכה כולה למדינה אחת במשך רוב התקופה מאז צירופה לאימפריה הרומית. כתוצאה מכך מפולגת אוכלוסייתה בין דוברי שפות שונות, בעיקר הולנדית וצרפתית. מניחים כי התושבים הראשונים היו הקלטים.

בבלגיה חיים למעלה מ-11 מיליון תושבים. כ-59% מתוכם חיים בפלנדריה דוברת ההולנדית, כ-31% בוולוניה דוברת הצרפתית וכ-10% במחוז הבירה בריסל ובהם מעל ל-80% דוברי צרפתית. תוחלת החיים במדינה היא 81.6 שנים (79.2 שנים לגבר ו-84 שנים לאישה). שיעור הפריון הוא 1.47 צאצאים לאישה.

### הגירה

החל משנות ה-60 המאוחרות החל גל הגירה למדינה. המהגרים פתרו את בעיית "הידיים העובדות" שהייתה במדינה ועדיין קיימת במובנים מסוימים. מושגים כמו בדלנות, פשיעה ומחסור בהשכלה מיוחסים לרוב למהגרים, מה שגורם למתיחות מסוימת בינם ובין הפלמים, הוולונים והבלגים הגרמנים.

### דתות

לוגו מפלגת אסלאם
התפלגות דתית במדינה: 60.7% נוצרים (52.9% קתולים ו-2.1% פרוטסטנטים), 32% חסרי דת (14.9% אתאיסטים ו-17.1% אגנוסטיקנים) 5.2% מוסלמים, 2.1% בני דתות אחרות.

בשנת 2012 הוקמה מפלגת "אסלאם" שלא הצליחה ברמה ארצית אך ברמה מקומית זכתה במספר קטן של מושבים בבחירות של שנת 2012. בשנת 2018 לא הצליחה לקבל אף נציג ברמה מקומית.

#### יהדות בלגיה

 ערך מורחב – **יהדות בלגיה**

"רחוב היהודים" במונס
היהודים הראשונים הגיעו לבלגיה בימי הביניים, במאה ה-13, אך הקהילה הושמדה במהלך אותה המאה והמאה ה-14 בידי המגפה השחורה והפרעות שנלוו לה. במאה ה-16 הגיעו אנוסים מספרד ופורטוגל, ובמאה ה-18 הגיעו יהודים אשכנזים לתחומי המדינה.
כשהכריזה בלגיה על עצמאותה בשנת 1830 חיו בה כ-1,000 יהודים בלבד. גלי הגירה גדולים הגיעו בסוף המאה ה-19 בעיקר ממזרח אירופה.

לאחר כיבוש בלגיה על ידי גרמניה הנאצית במלחמת העולם השנייה לא הורע מצב היהודים בבת אחת אלא בהדרגה, וכמחצית מיהודי בלגיה נשלחו למחנות עבודה והשמדה בתקופת השואה. מתוכם נרצחו כ-28,900 בני אדם, שהיוו כ-44 אחוזים מכלל הקהילה היהודית, שיעור נמוך מהולנד אך גבוה יותר מצרפת, שלושתן מדינות במערב אירופה. בלגים רבים הצילו יהודים באמצעות הסתרתם או שסייעו להם להימלט מהמדינה.

לאחר המלחמה הוקמו קהילות מחודשות בבריסל ואנטוורפן וכיום יש בבלגיה כ-30,000 יהודים.

### עיור

| הערים הגדולות של בלגיה אומדן רשמי מתאריך 1 בינואר 2022 |
| --- |
|
 |
|  | דירוג | שם | פרובינציה | אוכלוסייה | דירוג | שם | פרובינציה | אוכלוסייה |  |
|  אנטוורפן  גנט |
| 1 | אנטוורפן |  אנטוורפן | 530,630 | 11 | מולנבק | בריסל | 97,697 |  שרלרואה  לייז' |
| 2 | גנט | פלנדריה המזרחית | 265,086 | 12 | מונס | אנו | 96,545 |
| 3 | שרלרואה | אנו | 202,421 | 13 | אלסט | פלנדריה המזרחית | 88,854 |
| 4 | לייז' | לייז' | 195,278 | 14 | אלסנה | בריסל | 87,052 |
| 5 | בריסל | בריסל | 188,737 | 15 | מכלן |  אנטוורפן | 86,996 |
| 6 | שארביק | בריסל | 130,690 | 16 | אוקל | בריסל | 85,099 |
| 7 | אנדרלכט | בריסל | 122,547 | 17 | לה לובייר | אנו | 80,992 |
| 8 | ברוז' | פלנדריה המערבית | 118,509 | 18 | סינט-ניקלאאס | פלנדריה המזרחית | 80,167 |
| 9 | נאמור | נאמור | 112,559 | 19 | האסלט | לימבורג | 79,524 |
| 10 | לוון | בראבנט הפלמית | 102,236 | 20 | קורטרייק | פלנדריה המערבית | 77,741 |

## ראו גם

* יחסי בלגיה–ישראל

## קישורים חיצוניים

* אתר האינטרנט הרשמי של בלגיה (בהולנדית, בצרפתית, בגרמנית ובאנגלית)
* בלגיה, דף שער בספרייה הלאומית

* בלגיה, ברשת החברתית פייסבוק
* בלגיה, ברשת החברתית X (טוויטר)
* בלגיה, ברשת החברתית אינסטגרם
* בלגיה, סרטונים בערוץ היוטיוב
* יוסף ישראל, בין בריסל לקטלוניה: הפלמים מחכים ליום שאחרי פירוק בלגיה (אורכב 01.12.2017 בארכיון Wayback Machine)
* המסחר עם בלגיה, אתר משרד התמ"ס
* מידע על בלגיה בקטלוג הספרייה הלאומית
* מידע על יהדות בלגיה בקטלוג הספרייה הלאומית
* הקהילה היהודית באנטוורפן, בלגיה. (הקישור אינו פעיל) באתר בית התפוצות / אנו - מוזיאון העם היהודי
* מידע פוליטי-חברתי על בלגיה, באתר המכון הישראלי לדמוקרטיה
* בלגיה, תקציר ונתונים סטטיסטיים באתר ספר העובדות על מדינות העולם של ה-CIA (באנגלית)
* סיקור על החלוקה האתנית של בלגיה והאפשרות לפיצולה מתוך אתר "סיקור ממוקד" (אורכב 05.11.2007 בארכיון Wayback Machine)
* אסף אוני, מרוב שעמום - בלגיה על סף התפרקות, באתר הארץ, 29 באוגוסט 2008
* בלגיה, באתר אנציקלופדיה בריטניקה (באנגלית)

## הערות שוליים